Ville Tolvanen

Ville Tolvanen (s. 1972 Oulu) on suomalainen yrittäjä, hallitusammattilainen ja sijoittaja. Tolvanen on tullut tunnetuksi digitalisaation puolestapuhujana luennoilla ja internetissä.  Hän on perustanut liike-elämän digitalisaatiota edistävän Digitalist-verkoston  ja toiminut pörssiyhtiö Digitalist Groupin toimitusjohtajana  

Ura

Tolvanen opiskeli Helsingin kauppakorkeakoulun kansainvälisellä linjalla Mikkelissä, josta hän valmistui vuonna 1996 kauppatieteiden kandidaatiksi (Bachelor of Business Administration).

Työuransa Tolvanen aloitti markkinoijana QPR Software -ohjelmistoyrityksessä. Vuosituhannen vaihteessa Tolvanen työskenteli myynnin ja markkinoinnin parissa muun muassa Radiolinjalla, minkä jälkeen hän siirtyi media-alalle. Tolvanen oli tuotantoyhtiö Intervision toimitusjohtaja, yritys teki muun muassa Tilt-peliohjelmaa. Tämän jälkeen hän työskenteli muun muassa strategiajohtajana PHS-mainostoimistossa (nykyisin TWBA Helsinki). Sen jälkeen hän työskenteli Darwin Media Groupissa ja Cor Groupissa, jossa hän vaikuttaa edelleen. Rome Advisors -yrityksensä hän perusti vuonna 2010. 

Vuonna 2011 Tolvanen perusti nimeään kantavan blogin, jonne hän kirjoitti markkinoinnista ja yrittämisestä. Vuonna 2013 hän päätti perustaa ajatustensa ympärille verkoston, joka jakaisi digitalouteen liittyviä aiheita. Tästä syntyi myöhemmin Digitalist Network ja Tolvasesta tuli sen pääsihteeri.

Vuonna 2017 Tolvasen yhtiö myi Rome Advisors -liiketoimintansa ja Digitalist Network -brändin Ixonos-yhtiölle, joka vaihtoi kaupan myötä nimensä Digitalist Groupiksi. Hän toimi aluksi yrityksen johtoryhmässä digitalisaatiosta vastaavana johtajana. Lokakuussa 2017 hänestä tuli Digitalist Groupin toimitusjohtaja. Vuoden 2019 alussa Tolvanen siirtyi yhtiön hallitukseen. 

Hallituspaikkansa Digitalist Groupissa Tolvanen jätti keväällä 2020. Italiassa asuva Tolvanen kertoi tuolloin muuttaneensa asennettaan sijoittajana ja hakevansa uutta sijoitusstrategiaa, jossa  yhdistyisivät yrittäjyys, digitalisaatio ja vastuullisuus. Elokuussa hän kertoi perustaneensa Virtual Activist -yrityksen entisen kollegansa, Dinglen johtajana toimineen Juho Jokisen kanssa. Helsinkiläisen yrityksen tavoitteena oli auttaa virtualisoimaan eri yritysten prosesseja sijoittamalla niihin sekä aikaa että yhteensä 2 miljoonaa euroa pääomaa. Liiketoiminta keskittyy virtualisointiin ja sen mahdollistamaan muutokseen esimerkiksi kestävässä kasvussa.

Tunnustukset
Keväällä 2016 Tolvanen voitti Markkinointi & Mainonta -lehden tekemän vuosittaisen mainetutkimuksen.  
Marraskuussa 2016 ProCom – Viestinnän ammattilaiset ry valitsivat jäsenilleen suunnatun kyselytutkimuksen pohjalta Tolvasen ”somen vaikuttavimmaksi henkilöbrändiksi”. Alle puolet vastaajista osasi nimetä jonkun "vaikuttavan ja itselleen ammatillista lisäarvoa luovan henkilöbrändin". Tolvasen mainitsi 15% vastaajista. 
Joulukuussa 2016 Tolvanen nousi Tivin ”100 suomalaista it-alan vaikuttajaa” -listalle. Listalle hänet toi se, että hän on ”brändännyt itsensä digitalisaation asiantuntijaksi” ja se, että hän ”herättää runsaasti mielipiteitä ja keskustelua varsinkin sosiaalisessa mediassa.”

Luottamustehtävät

Marraskuussa 2020 Tolvanen aloitti Bonsky Digitalin hallituksen puheenjohtajana. Bonsky kehittää asiakkaidensa digitaalista liiketoimintaa muun muassa teollisuuden, tukku- ja vähittäiskaupan aloilla. Tolvasella on hallituspaikat myös call center -palveluja tarjoavassa Moment Group -yhtiössä, Rakennusteho Group Oy:ssä, Reka Oy:ssä, Moment Digital Oy:ssä  sekä Rome Advisors Oy:ssä.

Aiemmin Tolvanen on toiminut Digitalist Groupin hallituksessa sekä Eskimo Finland - ja Novita-perheyritysten hallituksissa. 

Kirja
Tolvanen kirjoitti henkilöbrändäyksestä kirjan Jarkko Kurvisen ja Tom Laineen kanssa. Henkilöbrändi-kirja ilmestyi vuonna 2018.

Yksityiselämä
Tolvanen asuu vaimonsa kanssa pääosin Italiassa.  

Lähteet

Aiheesta muualla
 villetolvanen.com.
 Digitalist Network
 Mitä maineikkaampi ihminen on, sitä paremmin hän etenee urallaan, sanoo henkilöbrändäyksen asiantuntija: Näillä neuvoilla brändäys voi onnistua jopa ilman sosiaalista mediaa Ville Tolvanen rakensi itsestään tietoisesti henkilöbrändin, ja kertoo nyt, miten.

Luokka:Vuonna 1972 syntyneet
Luokka:Suomalaiset yrittäjät
Luokka:Suomalaiset tietokirjailijat
Luokka:Suomalaiset liikemiehet
Luokka:Elävät henkilöt